Кум-Төр оперейтинг компаниясы (КОК)
Кум-Төр оперейтинг компаниясы (КОК), Кум-Төр голд компании — Кум-Төр алтын кенин иштеткен тоо-кен ишканасы; «Кум-Төр» долбоорунун оператору. 1992-жылы Канаданын Торонто шаарында Кыргызстан («Кыргызалтын») менен Канада (Cameco Corporation) өлкөлөрүнүн өз ара келишиминин негизинде 1993-жылы түзүлүп, ишке 1996-жылы киргизилген. 2004-жылы «Кум-Төр алтын» долбоорун реструктуралаштыруу жүргүзүлүп, Кыргыз Республикасынын Өкмөтүнүн чечими менен өз активдерин «Центерра Голд Инк.» компаниясына берген. Натыйжада КОК бул компаниянын бир бөлүмү болгондуктан, Кыргызстан өз тарыхында 1-жолу эл аралык тоо-кен корпорациясынын биргелешкен ээси болуп калган. «Центерра Голд Инк.» — Борбордук Азиядагы түндүк америкалык алтын өндүрүүчү эң ири компания. Ал Кум-Төр кенинен тышкары Монголияда кен казып, Россияда, Түркияда, АКШда бир катар келечектүү геологиялык чалгындоо долбоорлоруна ээ. КОК алгачкы алтын куймасын 1996-жылы 31-декабрда, ал эми миллиончу унциясын 1998-жылы куюп алган. Жылына орто эсеп менен 19 тонна алтын жана 6 тонна күмүш өндүрүлөт. 1997—2007-жылдары кенден 191,2 тонна алтын, 60 тонна күмүш казып алынган. Кенден казылып алынган кенташты иштетүү аяктагандан кийин, анда 80%ке чейин алтын металлын камтыган Доре куймалары куюлат. Бул куймалар андан ары аффинаждоо үчүн «Кыргызалтын» ААКка берилет. 2010-жылы геологиялык чалгындоо иштеринин натыйжалары боюнча ишкананы иштетүүнүн мөөнөтү кайра каралып, 2021-жылы чейин узартылган. КОК Канаданын, Кыргызстандын мыйзамдарынын, ошондой эле Бүткүл дүйнөлүк банктын талаптарын аткарат. Компанияда 2500дөн ашуун адам иштейт (2011).
Юридикалык терминдер жана түшүнүктєр

Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9